CELEX: 32021D0945
Language: mt
Date: 2021-06-10 00:00:00
Title: Deċiżjoni ta’ Implimentazzjoni tal-Kummissjoni (UE) 2021/945 tal-10 ta’ Ġunju 2021 dwar abbozz ta’ ordni notifikat mir-Rumanija fir-rigward tal-informazzjoni dwar il-freskezza tal-ħut (notifikata bid-dokument C(2021) 4052) (It-test Rumen biss huwa awtentiku) (Test b’rilevanza għaż-ŻEE)

14.6.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 210/48
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2021/945
         tal-10 ta’ Ġunju 2021
         dwar abbozz ta’ ordni notifikat mir-Rumanija fir-rigward tal-informazzjoni dwar il-freskezza tal-ħut
         
            
               (notifikata bid-dokument C(2021) 4052)
            
         
         (It-test Rumen biss huwa awtentiku)
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1169/2011 (1) tal-Parlament Ewropew u tal-Kunsill tal-25 ta’ Ottubru 2011 dwar l-għoti ta’ informazzjoni dwar l-ikel lill-konsumaturi, u b’mod partikolari l-Artikolu 45(4) tiegħu,
         Billi:
         
                     (1)
                  
                  
                     F’konformità mal-Artikolu 45(1) tar-Regolament (UE) Nru 1169/2011, fit-18 ta’ Novembru 2019 l-awtoritajiet Rumeni nnotifikaw lill-Kummissjoni abbozz ta’ ordni nazzjonali rigward ir-rekwiżit għall-operaturi ekonomiċi biex jinfurmaw lill-konsumaturi dwar il-freskezza tal-ħut (“l-abbozz ta’ ordni”).
                  
               
                     (2)
                  
                  
                     Ir-Regolament (UE) Nru 1169/2011 jistabbilixxi l-prinċipji ġenerali, ir-rekwiżiti u r-responsabbiltajiet li jirregolaw l-informazzjoni dwar l-ikel, u b’mod partikolari t-tikkettar tal-ikel. F’dan ir-rigward, l-Artikolu 9(1) tar-Regolament (UE) Nru 1169/2011 jelenka d-dettalji kollha li għandhom jiġu pprovduti dwar l-ikel, f’konformità mal-Artikoli 10 sa 35 u soġġetti għall-eċċezzjonijiet li jinsabu fihom.
                  
               
                     (3)
                  
                  
                     L-Artikolu 39(1) tar-Regolament (UE) Nru 1169/2011 jipprevedi li minbarra d-dettalji obbligatorji msemmija fl-Artikolu 9(1) u fl-Artikolu 10, l-Istati Membri jistgħu, f’konformità mal-proċedura stabbilita fl-Artikolu 45, jadottaw miżuri li jirrikjedu dettalji obbligatorji addizzjonali għal tipi jew kategoriji speċifiċi ta’ ikel, ġustifikati abbażi ta’ waħda mir-raġunijiet tal-protezzjoni tas-saħħa pubblika, tal-protezzjoni tal-konsumaturi, tal-prevenzjoni tal-frodi jew tal-protezzjoni tad-drittijiet tal-proprjetà industrijali u kummerċjali, tal-indikazzjonijiet tal-provenjenza, tad-denominazzjonijiet ta’ oriġini rreġistrati u tal-prevenzjoni ta’ kompetizzjoni inġusta.
                  
               
                     (4)
                  
                  
                     Billi jistabbilixxi miżuri nazzjonali li jirrikjedu li l-konsumaturi jiġu infurmati dwar il-freskezza tal-ħut, l-abbozz tal-ordni jistabbilixxi dettalji obbligatorji addizzjonali għal kategoriji speċifiċi ta’ ikel skont it-tifsira tal-Artikolu 39(1) tar-Regolament (UE) Nru 1169/2011. Għalhekk, jeħtieġ li tiġi eżaminata l-kompatibbiltà tiegħu mar-rekwiżiti msemmija hawn fuq ta’ dak ir-Regolament u mad-dispożizzjonijiet tat-Trattat dwar il-Funzjonament tal-Unjoni Ewropea.
                  
               
                     (5)
                  
                  
                     L-Artikolu 2 tal-abbozz tal-ordni notifikat jipprevedi li l-operaturi ekonomiċi għandhom juru immedjatament ħdejn il-ħut selvaġġ jew imrobbi, dak li ma jkunx ippakkjat minn qabel, sħiħ u frisk waħda mill-erba’ indikazzjonijiet li ġejjin: (a) dan il-ħut inqabad 0-2 ijiem ilu, (b) dan il-ħut inqabad 2-3 ijiem ilu, (c) dan il-ħut inqabad 3-4 ijiem ilu, jew (d) dan il-ħut inqabad aktar minn 5 ijiem ilu.
                  
               
                     (6)
                  
                  
                     L-awtoritajiet Rumeni jispjegaw li l-abbozz tal-ordni huwa maħsub biex jiżgura li l-konsumaturi fir-Rumanija jkunu infurmati aħjar dwar kemm huma friski l-prodotti, f’dan il-każ il-ħut, ikkummerċjalizzati lilhom kif ukoll dwar il-fatt li l-prodotti offruti lilhom ma jaffettwawx ħajjithom jew saħħithom. L-awtoritajiet Rumeni jispjegaw li l-ispezzjonijiet mill-Awtorità Nazzjonali għall-Protezzjoni tal-Konsumatur (ANPC) urew li l-prodotti tal-ikel qed jiġu kkumerċjalizzati fil-firxa ta’ ħut frisk li fil-fatt mhumiex friski, u b’hekk jipperikolaw saħħet il-konsumaturi li jużawhom.
                  
               
                     (7)
                  
                  
                     Wara talba għal kjarifika mill-Kummissjoni, l-awtoritajiet Rumeni ċċaraw permezz tal-ittra tal-25 ta’ Ġunju 2020 il-kamp ta’ applikazzjoni tal-abbozz ta’ ordni, kif ukoll l-informazzjoni li tkun meħtieġa li tiġi pprovduta lill-konsumaturi, u tennew il-ġustifikazzjonijiet għall-adozzjoni tiegħu.
                  
               
                     (8)
                  
                  
                     L-Artikolu 1(4) tar-Regolament (UE) Nru 1169/2011 jipprevedi li r-Regolament japplika mingħajr preġudizzju għar-rekwiżiti tat-tikkettar previsti f’dispożizzjonijiet speċifiċi tal-Unjoni applikabbli għal ikel partikolari.
                  
               
                     (9)
                  
                  
                     Ir-Regolament (UE) Nru 1379/2013 tal-Parlament Ewropew u tal-Kunsill (2) tal-11 ta’ Diċembru 2013 dwar l-organizzazzjoni komuni tas-swieq fil-prodotti tas-sajd u tal-akkwakultura jistabbilixxi standards tal-kummerċjalizzazzjoni komuni għall-ħut, inkluż id-dispożizzjonijiet speċifiċi dwar l-informazzjoni għall-konsumatur. Fost l-oħrajn, jipprovdi regoli għall-informazzjoni obbligatorja u volontarja għall-konsumatur li jeħtieġ tiġi indikata fuq il-prodotti tas-sajd u tal-akkwakultura li jiġu kkummerċjalizzati fl-Unjoni, irrispettivament mill-oriġini tagħhom jew mill-metodu ta’ kummerċjalizzazzjoni tagħhom.
                  
               
                     (10)
                  
                  
                     L-Artikolu 35(1)(a sa e) tar-Regolament (UE) Nru 1379/2013 jistabbilixxi l-ħames indikazzjonijiet obbligatorji li japplikaw speċifikament għall-prodotti tas-sajd u tal-akkwakultura. Skont l-Artikolu 39(1)(a) tar-Regolament (UE) Nru 1379/2013, id-data tal-qabda tal-prodotti tas-sajd jew id-data tal-ħsad tal-prodotti tal-akkwakultura tikkostitwixxi informazzjoni li tista’ tiġi pprovduta fuq bażi volontarja, diment li tkun ċara u mhux ambigwa.
                  
               
                     (11)
                  
                  
                     L-informazzjoni meħtieġa mill-abbozz ta’ ordni, anke jekk espressa b’mod differenti, hija ekwivalenti għal informazzjoni dwar id-data tal-qabda jew id-data tal-ħsad. L-indikazzjonijiet tal-Artikolu 2 tal-abbozz tal-ordni jippermettu lill-konsumatur jikkalkula d-data tal-qabda jew id-data tal-ħsad. Huma jservu wkoll l-istess skop bħall-indikazzjoni tad-data tal-qabda jew id-data tal-ħsad, jiġifieri li l-konsumaturi jiġu infurmati dwar il-freskezza tal-ħut.
                  
               
                     (12)
                  
                  
                     Peress li l-għoti ta’ informazzjoni dwar id-data tal-qabda jew id-data tal-ħsad huwa armonizzat fil-livell tal-UE bħala indikazzjoni volontarja, l-Istati Membri ma jistgħu jirrikjedu l-ebda indikazzjoni dwar id-data tal-qabda jew id-data tal-ħsad bħala dettall obbligatorju addizzjonali. Miżura nazzjonali bħal din tkun f’kunflitt mad-dispożizzjonijiet tal-liġi tal-UE.
                  
               
                     (13)
                  
                  
                     Barra minn hekk, il-protezzjoni tas-saħħa u l-għoti ta’ informazzjoni lill-konsumaturi, li skont l-awtoritajiet Rumeni, jikkostitwixxu objettivi moqdija mir-Regolament (UE) Nru 1379/2013, huma r-raġunijiet għall-adozzjoni tal-abbozz ta’ miżura nazzjonali. Dan huwa pruvat mill-premessi 20 u 21 u mill-Artikoli 7(1)(c) u 35(1)(e) ta’ dak ir-Regolament.
                  
               
                     (14)
                  
                  
                     Il-leġiżlazzjoni tal-UE tipprovdi l-mezzi lill-awtoritajiet kompetenti nazzjonali biex jipproteġu s-saħħa u s-sigurtà tal-bniedem, u biex jiżguraw li l-konsumaturi ma jiġux żgwidati dwar il-karatteristiċi tal-prodotti tas-sajd li jitqiegħdu fis-suq fit-territorji tagħhom.
                  
               
                     (15)
                  
                  
                     Skont l-Artikolu 14(1) tar-Regolament (KE) Nru 178/2002 tal-Parlament Ewropew u tal-Kunsill (3), l-ikel ma għandux jitqiegħed fis-suq jekk ma jkunx tajjeb.
                  
               
                     (16)
                  
                  
                     L-Artikolu 17(2) tar-Regolament (KE) Nru 178/2002 jistabbilixxi obbligu ġenerali għall-Awtoritajiet kompetenti fl-Istati Membri sabiex jimmonitorjaw u jivverifikaw li r-rekwiżiti tal-liġi dwar l-ikel ikunu ġew infurzati b’mod komprensiv u effettiv fl-istadji kollha tal-katina alimentari.
                  
               
                     (17)
                  
                  
                     L-Artikolu 17(1) tar-Regolament (KE) Nru 178/2002 jimponi obbligu fuq l-operaturi tan-negozji tal-ikel biex jipparteċipaw b’mod attiv fl-implimentazzjoni tar-rekwiżiti tal-liġi dwar l-ikel billi jivverifikaw li dawn ir-rekwiżiti jiġu ssodisfati. L-operaturi tan-negozju tal-ikel għandhom ir-responsabiltà legali primarja li jiżguraw konformità mal-liġi dwar l-ikel, u b’mod partikolari mas-sikurezza alimentari.
                  
               
                     (18)
                  
                  
                     L-Artikolu 7(1)(a) tar-Regolament (UE) Nru 1169/2011 jirrikjedi li l-informazzjoni dwar l-ikel m’għandhiex tiżvija fir-rigward tal-karatteristiċi tal-ikel u, b’mod partikolari, fir-rigward tan-natura tiegħu, l-identità, il-proprjetajiet, il-kompożizzjoni, il-kwantità, id-durabbiltà, il-pajjiż tal-oriġini jew il-post ta’ provenjenza, il-metodu ta’ fabbrikazzjoni jew produzzjoni.
                  
               
                     (19)
                  
                  
                     Peress li l-leġiżlazzjoni tal-UE tipprovdi l-mezzi lill-awtoritajiet kompetenti biex jipproteġu s-saħħa u s-sigurtà tal-bniedem, u biex jiżguraw li l-konsumaturi ma jiġux żgwidati dwar il-karatteristiċi tal-prodotti tas-sajd li jitqiegħdu fis-suq fit-territorji tagħhom, il-miżura nazzjonali ma tistax tkun iġġustifikata fuq dawk ir-raġunijiet.
                  
               
                     (20)
                  
                  
                     Fid-dawl tal-elementi msemmija hawn fuq, id-dispożizzjonijiet tal-abbozz tal-ordni rigward ir-rekwiżit għall-operaturi ekonomiċi biex jiżguraw li l-konsumaturi jkunu infurmati dwar il-freskezza tal-ħut imorru kontra l-Artikolu 39(1)(a) tar-Regolament (UE) Nru 1379/2013.
                  
               
                     (21)
                  
                  
                     Fid-dawl ta’ dawn l-osservazzjonijiet, il-Kummissjoni tat opinjoni negattiva dwar l-abbozz tal-ordni, fit-22 ta’ Settembru 2020, skont l-Artikolu 45(3) tar-Regolament (UE) Nru 1169/2011. Il-Kummissjoni nnotifikat lill-awtoritajiet Rumeni bl-opinjoni negattiva fit-23 ta’ Settembru 2020.
                  
               
                     (22)
                  
                  
                     Għalhekk jenħtieġ li l-awtoritajiet Rumeni jintalbu biex ma jadottawx l-ordni notifikata.
                  
               
                     (23)
                  
                  
                     Il-miżuri previsti f’din id-Deċiżjoni huma f’konformità mal-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DIN ID-DEĊIŻJONI:
         
            Artikolu 1
            Ir-Rumanija ma għandhiex tadotta l-abbozz ta’ ordni notifikat fit-18 ta’ Novembru 2019 rigward ir-rekwiżit impost fuq l-operaturi ekonomiċi biex jinfurmaw lill-konsumaturi dwar il-freskezza tal-ħut.
         
         
            Artikolu 2
            Din id-Deċiżjoni hija indirizzata lir-Rumanija.
         
         
            Magħmul fi Brussell, l-10 ta’ Ġunju 2021.
            
               
                  Għall-Kummissjoni
               
               Stella KYRIAKIDES
               
                  Membru tal-Kummissjoni
               
            
         
         
            (1)  Ir-Regolament (UE) Nru 1169/2011 tal-Parlament Ewropew u tal-Kunsill tal-25 ta’ Ottubru 2011 dwar l-għoti ta’ informazzjoni dwar l-ikel lill-konsumaturi, li jemenda r-Regolamenti (KE) Nru 1924/2006 u (KE) Nru 1925/2006 tal-Parlament Ewropew u tal-Kunsill u li jħassar id-Direttiva tal-Kummissjoni 87/250/KEE, id-Direttiva tal-Kunsill 90/496/KEE, id-Direttiva tal-Kummissjoni 1999/10/KE, id-Direttiva 2000/13/KE tal-Parlament Ewropew u tal-Kunsill, id-Direttivi tal-Kummissjoni 2002/67/KE u 2008/5/KE u r-Regolament tal-Kummissjoni (KE) Nru 608/2004 (ĠU L 304, 22.11.2011, p. 18).
         
            (2)  Ir-Regolament (UE) Nru 1379/2013 tal-Parlament Ewropew u tal-Kunsill tal-11 ta’ Diċembru 2013 dwar l-organizzazzjoni komuni tas-swieq fil-prodotti tas-sajd u tal-akkwakultura, li jemenda r-Regolamenti tal-Kunsill (KE) Nru 1184/2006 u (KE) Nru 1224/2009 u li jħassar ir-Regolament tal-Kunsill (KE) Nru 104/2000 (ĠU L 354, 28.12.2013, p. 1).
         
            (3)  Ir-Regolament tal-Parlament Ewropew u tal-Kunsill (KE) Nru 178/2002 tat-28 ta’ Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta’ sigurtà tal-ikel (ĠU L 31, 1.2.2002, p. 1).